section_heading: Životopis
paragraph_text: Ivan Faktor rođen 1953. godine u Crnacu, u Hrvatskoj. Multimedijski je umjetnik. Bavi se eksperimentalnim filmom, fotografijom, videom, multimedijskim instalacijama. Filmove, te potom video djela, snima neprekidno od 1975. godine. Od 1979. sudjeluje u konceptualističkim akcijama i izložbama, izvodi performanse s videom i filmom, postavlja instalacije, radi mulimedijalne izvedbe. Sudjelovao je 1995. na 46. bijenalu u Veneciji (A Casa / At Home 2), a 2002. bio je predstavnik Hrvatske na 25. bienalu u São Paulu. Samostalnom izlozbom Erste Programm predstavio je svoj rad u Centru za medijsku umjetnost (ZKM / Zentrum fur Knust und Medien) u Karlsruheu 2012. godine. Djela mu se nalaze u zbirkama Muzeja suvremene umjetnosti u Zagrebu, Galerije umjetnina u Splitu, Muzeja moderne i suvremene umjetnosti u Rijeci te Muzeju likovnih umjetnosti u Osijeku, a filmska djela u Hrvatskom filmskom arhivu Hrvatskog filmskog saveza. Dobitnik je brojnih nagrada, među ostalima i Velike nagrade na 11. danima hrvatskog filma 2002. te Velike nagrade 39. zagrebačkog salona 2005. godine. Dobitnik je dvaju Godišnjih nagrada "Vladimir Nazor": za film Das Lied ist aus dobitnik je godišnje nagrade za film 2002., te za izložbu Prvi program u Galeriji Klovićevi dvori, godisnje nagrade za likovne i primijenjene umjetnosti 2010. godine. Od 1975. do 1977. urednik je Tribine Kluba ljubitelja filma u Osijeku, potom 1981. do 1988. voditelj filmskog programa osječkog Studentskog centra, te od 1992. do 2006. urednik Kinematografa Osijek. Osnivač je i voditelj Galerije Kazamat u Osijeku od 2001. do 2004. i Performanse Art Festivala od 2001. do danas. Od 2006. do 2010. bio je ravnatelj Gradskih galerija u Osijeku. Živi i radi u Osijeku.